לאחר ארבעה חודשים בשוק, במשרד החוץ הורידו את הדירה שעדיין רשומה על שם רה"מ לשעבר נתניהו מהמדף. באתר הסוכנות נכתב כי מדובר במהלך זמני, אך בברור עם משרד החוץ נמסר כי הוחלט "לא להמשיך עם המכירה" • גורם בתחום הנדל"ן בניו יורק מסביר: סיבה אפשרית אחת לעצירה - בעיה בהעברת הבעלות על הדירה
פיאסקו דירת השגריר בניו יורק חוזר: ארבעה חודשים אחרי שהועמדה למכירה במחיר של 11.75 מיליון דולר, במשרד החוץ הורידו את הדירה מהשוק לפני כחמישה שבועות. במודעה נכתב כי המהלך נעשה "באופן זמני", אך נראה כי מדובר בעצירה ממשית ותמוהה של הליך המכירה – ולא בעיכוב זמני. במשרד החוץ טוענים, בלי להסביר, כי "הוחלט בשלב זה לא להמשיך עם תהליך המכירה ולכן הדירה ירדה מהמדף". איך הכול התחיל? בשנת 1986 רכשה מדינת ישראל דירה יוקרתית במנהטן שבנויה כחלק מקו-אופ (תאגיד שיתופי המנוהל על ידי הדיירים). המחיר עמד אז על 99 אלף דולרים בלבד – כ-241 אלף דולר במונחים של היום. הכסף יצא אמנם מכיס הציבור, אבל מטעמים ביורוקרטיים ובהתאם לנהלי הקו-אופ וחוקי מדינת ניו יורק – הדירה נרשמה על שם בנימין נתניהו, אז השגריר באו"ם. בדירה תשעה חדרים וארבעה חדרי אמבטיה, והבניין שבו היא ממוקמת נחשב לאחד הנכסים היוקרתיים בעיר.  ב"שקוף" כתבנו שוב ושוב על המצב המעוות שעלול עוד להוביל לכך שילדיו של רה"מ לשעבר יירשו את הדירה המפוארת שנרכשה מכספי הציבור. במקביל חשפנו כי התשלום החודשי לטובת ניהול הבניין לבדו עומד על 11,348 דולר לחודש (כ-36 אלף שקלים). שימו לב, זו לא שכירות אלא רק תשלום אחזקה לבניין – סכום מופרך בהתחשב בכך שהצענו פתרונות זולים יותר לאחר מכירת הדירה, כמו שכירות בהתאם לצרכי השגריר או רכישת דירה במתחם קונדו. נציין שלנתניהו אין טענת בעלות על הדירה ולפי תגובת משרד החוץ אין שום בעיה ברישום הדירה על שם המדינה. אבל עצירת הליך המכירה מעלה לא מעט שאלות.  בניסיון להבין מה יכולות להיות הסיבות לעצירת המכירה במקרה שכזה ובנסיבות הקיימות, שוחחנו עם מנהל מחלקת מכירות בחברת Living NY קובי להב. "אפשרות אחת היא שבעל הדירה, המדינה או פרוקסי של בעל הדירה החליט שהוא משתמש בדירה לתקופה מסוימת ולכן לא ניתן להראות אותה אולי משיקולי אבטחה", מסביר להב. "אפשרות נוספת היא שיש בעיה פיזית קשה בדירה. קשה לי להאמין שזאת הסיבה כי זה משהו פתיר שלא היה מונע מכירה".  אפשרות נוספת שמציע להב היא ש"יש בעיה בהעברת הבעלות על הדירה. בעל הדירה הרשום מחזיק משהו שנקרא stock &lease והמסמכים האלו נמצאים בידי בעל הדירה הרשום בלבד". אם בעל הדירה הרשום מסרב לחתום על מסמכי מכירה, מסביר להב, "אז גם אין ממש תוקף להסכם הבלעדיות עם הברוקר שמוכר את הדירה ואין תוקף לניסיון העברת בעלות על הדירה וכל התהליך נתקע".  להב מוסיף ואומר כי "המדינה לכאורה יכולה לטעון שהם בפועל בעלי הדירה אבל זה לא משנה לאף אחד בבורד (הבניין, ע.ב), כי מי שיכול לאשר את המכירה זה הבעלים הרשום בלבד ואם הוא לא משתף פעולה (מסיבות מס, סיבות אישיות או סיבות אחרות) אין אפשרות לבצע מכירה כזאת בלי התערבות משפטית". אנחנו לא יודעים נכון לעכשיו מה בדיוק הגורמים שהובילו לעצירת הליך המכירה אבל נראה שלא מדובר בעיכוב קל אלא בהסתבכות משמעותית. כך או כך סביר שלא נראה את הדירה נמכרת בקרוב. 